ΑΠΟΦΑΣΗ αριθ. 118 της 20ής Απριλίου 1983 σχετικά με τους όρους εφαρμογής του άρθρου 50 παράγραφος 1 εδάφιο β) του κανονισμού (ΕΟΚ) αριθ. 574/72 του Συμβουλίου της 21ης Μαρτίου 1972

Η ΔΙΟΙΚΗΤΙΚΗ ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΓΙΑ ΤΗΝ ΚΟΙΝΩΝΙΚΗ ΑΣΦΑΛΙΣΗ ΤΩΝ ΜΕΤΑΚΙΝΟΥΜΕΝΩΝ ΕΡΓΑΖΟΜΕΝΩΝ,

Έχοντας υπόψη το άρθρο 81 εδάφιο α) του κανονισμού (ΕΟΚ) αριθ. 1408/71 του Συμβουλίου της 14ης Ιουνίου 1971, σύμφωνα με το οποίο είναι αρμόδια να εξετάζει κάθε διοικητικό θέμα που δημιουργείται από την εφαρμογή του κανονισμού (ΕΟΚ) αριθ. 1408/71 και των μεταγενέστερων κανονισμών,

Έχοντας υπόψη το άρθρο 81 εδάφιο β) του κανονισμού (ΕΟΚ) αριθ. 1408/71, σύμφωνα με το οποίο έχει αναλάβει την προώθηση και την ανάπτυξη της συνεργασίας μεταξύ κρατών μελών, με σκοπό την επιτάχυνση της εκκαθάρισης των παροχών που οφείλονται σύμφωνα με τις διατάξεις αυτού του κανονισμού,

Έχοντας υπόψη το άρθρο 50 παράγραφος 2 του κανονισμού (ΕΟΚ) αριθ. 574/72 του Συμβουλίου της 21ης Μαρτίου 1972, σύμφωνα με το οποίο καθορίζει τον τρόπο εφαρμογής του άρθρου 50 παράγραφος 1 αυτού του κανονισμού,

Έχοντας υπόψη το άρθρο 2 παράγραφος 1 του κανονισμού (ΕΟΚ) αριθ. 574/72,σύμφωνα με το οποίο καθορίζονται τα υποδείγματα πιστοποιητικών, βεβαιώσεων, δηλώσεων, αιτήσεων και άλλων εγγράφων στοιχείων που είναι αναγκαία για την εφαρμογή των κανονισμών,

Επειδή πρέπει να προσδιοριστούν οι όροι εφαρμογής του άρθρου 50 παράγραφος 1 εδάφιο β) του κανονισμού (ΕΟΚ) αριθ. 574/72 και να καθοριστούν υποδείγματα εντύπων για την εφαρμογή αυτού του άρθρου,

Επειδή πρέπει να γίνουν ορισμένες τροποποιήσεις στην απόφαση 104 της 29ης Μαΐου 1975 για συμπλήρωση και ανανέωσή της,

ΑΠΟΦΑΣΙΖΕΙ:

Οι φορείς που αναφέρονται στο άρθρο 50 παράγραφος 1 εδάφιο β) του κανονισμού (ΕΟΚ) αριθ. 574/72, κάνουν την ανακεφαλαίωση της ασφαλιστικής σταδιοδρομίας των ασφαλισμένων που είχαν υπαχθεί στη νομοθεσία δύο ή περισσοτέρων κρατών μελών, σύμφωνα με τις παρακάτω διατάξεις:

1. Οι αναφερόμενοι φορείς κάνουν την ανακεφαλαίωση της σταδιοδρομίας του εργαζόμενου, το αργότερο ένα χρόνο πριν από την ημερομηνία που συμπληρώνει την ηλικία συνταξιοδότησης:

α) είτε μετά από αίτηση του εργαζομένου που υπέβαλε σε έναν από αυτούς τους φορείς

β) είτε με πρωτοβουλία οποιουδήποτε από αυτούς τους φορείς.

2. Ο φορέας που κάνει την ανακεφαλαίωση της σταδιοδρομίας του εργαζομένου, συμπληρώνει έντυπο Ε 503 και το στέλνει στον οργανισμό που έχει οριστεί από την αρμόδια αρχή του κράτους του.

2.1. Αν ο εργαζόμενος είναι πολίτης αυτού του κράτους:

ο «ορισμένος» οργανισμός στέλνει έντυπο Ε 503 σε κάθε «ορισμένο» οργανισμό των χωρών απασχόλησης που είναι γνωστή. Σε απάντηση για το έντυπο Ε 503, οι «ορισμένοι» οργανισμοί των χωρών απασχόλησης στέλνουν στον «ορισμένο» οργανισμό της χώρας ιθαγένειας, έντυπο Ε 505 που περιέχει την ανακεφαλαίωση της σταδιοδρομίας του εργαζομένου.

2.2. Αν ο εργαζόμενος δεν είναι πολίτης αυτού του κράτους:

ο «ορισμένος» οργανισμός της χώρας απασχόλησης, κάνοντας την ανακεφαλαίωση της σταδιοδρομίας του εργαζόμενου, στέλνει αρχικά ένα έντυπο Ε 503 στον «ορισμένο» οργανισμό της χώρας της ιθαγένειας. Αυτός, σε απάντηση στέλνει:

- έντυπο Ε 504 που περιέχει όλους τους αριθμούς μητρώου που έχουν γίνει γνωστοί με εφαρμογή της απόφασης 117,

- έντυπο Ε 505 που περιέχει τα στοιχεία της σταδιοδρομίας του εργαζόμενου στο κράτος αυτό της ιθαγένειας.

Ο «ορισμένος» οργανισμός της χώρας απασχόλησης που κάνει την ανακεφαλαίωση της σταδιοδρομίας, στη συνέχεια και αμέσως μετά την παραλαβή του εντύπου Ε 504, στέλνει έντυπο Ε 503 σε κάθε «ορισμένο» οργανισμό των χωρών απασχόλησης που σημειώνεται σ’αυτό το έντυπο. Σε απάντηση, οι οργανισμοί αυτοί στέλνουν έντυπο Ε 505 που περιέχει τα στοιχεία της σταδιοδρομίας του εργαζόμενου για όλα τα κράτη.

2.3. Οι αναφερόμενοι φορείς πρέπει να κάνουν την ανακεφαλαίωση της ασφαλιστικής σταδιοδρομίας και να στέλνουν τα έντυπα Ε 503 στον οργανισμό τον «ορισμένο» από την αρμόδια αρχή του κράτους τους.

2.4. «Οριζόμενοι οργανισμοί» κατά την έννοια της παρούσας απόφασης, είναι οι εξής:

Βέλγιο: Office national des pensions pour travailleurs salariιs (ONPTS), Bruxelles (Εθνικός Οργανισμός Συντάξεων Μισθωτών, Βρυξέλλες).

Δανία: Sikringstyrelsen, Kψbenhavn (Εθνικός Οργανισμός Κοινωνικής Ασφαλείας, Κοπεγχάγη).

Γαλλία: Caisse nationale d'assurance-vieillesse des travailleurs salariιs (CNAVTS), Paris (Εθνικό Ταμείο Συντάξεων Γήρατος Μισθωτών, Παρίσι).

Γερμανία: Verband Deutscher Rentenversicherungstrδger - Datenstelle der deutschen Rentenversicherung (VDR - DSRV), Wόrzburg (Μηχανογραφικό Κέντρο Γερμανικών Οργανισμών, Βύρτσμπουργκ).

Ελλάδα: Ίδρυμα Κοινωνικών Ασφαλίσεων (ΙΚΑ), Αθήνα.

Ιρλανδία: Department of Social Welfare, Dublin (Υπουργείο Κοινωνικής Πρόνοιας, Δουβλίνο).

Ιταλία: Istituto Nazionale della Previdenza Sociale (INPS), Roma (Εθνικό Ίδρυμα Κοινωνικής Πρόνοιας, Ρώμη).

Λουξεμβούργο: Centre d'informatique, d'affiliation et de perception des cotisations, commun aux institutions de sιcuritι sociale, Luxembourg (Κέντρο Μηχανογράφησης, Καταχώρησης και Είσπραξης Εισφορών,κοινό για τους φορείς κοινωνικής ασφάλισης, Λουξεμβούργο).

Κάτω Χώρες: Sociale Verzekeringsbank, Amsterdam (Τράπεζα Κοινωνικών Ασφαλίσεων, μστερνταμ).

Ηνωμένο Βασίλειο: Department of Health and Social Security, Records, Branch, Newcastle upon Tyne (Υπουργείο και Κοινωνικής Ασφάλειας, Μηχανογραφικό Κέντρο, Νιουκάστλ).

3. Τα έντυπα Ε 503, Ε 504 και Ε 505, που τα υποδείγματά τους παραθέτονται πιο κάτω, μπορεί να αντικατασταθούν με συμφωνία των ενδιαφερόμενων φορέων, από οποιοδήποτε άλλο μέσο πληροφόρησης που περιέχει τα ίδια στοιχεία.

4. Ο φορέας που κατέχει όλα τα στοιχεία τα οποία συλλέχθηκαν με την εφαρμογή του άρθρου 2 της παρούσας απόφασης, μπορεί να τα γνωστοποιήσει σε όλους τους αναφερόμενους φορείς.

5. Αν η νομοθεσία κράτους μέλους προβλέπει προϋποθέσεις ηλικίας για συνταξιοδότηση επιζώντων, οι αναφερόμενοι φορείς θα κάνουν, κατά τρόπο ανάλογο, την ανακεφαλαίωση της σταδιοδρομίας του εργαζόμενου που πέθανε, το αργότερο ένα χρόνο πριν από την ημερομηνία που ένας από τους επιζώντες θα συμπληρώσει την ηλικία συνταξιοδότησης επιζώντων.

6. Η αποδοχή από τη Δανία, αποστολής εντύπου Ε 503 που προκύπτει από συστηματική ανακεφαλαίωση ασφαλιστικής σταδιοδρομίας, εξαρτάται από τη σύναψη της προηγουμένης συμφωνίας μεταξύ των «ορισμένων» οργανισμών.

7. Η παρούσα απόφαση, που αντικαθιστά την απόφαση 104 της 29ης Μαΐου 1975, θα δημοσιευτεί στην Επίσημη Εφημερίδα των Ευρωπαϊκών Κοινοτήτων και θα ισχύει από την 1η Ιανουαρίου 1984.

Ο Πρόεδρος

της Διοικητικής Επιτροπής

H. KAUPER